Velika pobeda srpskih vaterpolista na Tašmajdanu - u finalu Svetske lige! Čestitke zaslužuju SVI koji su bili na kultnom bazenu, po ogromnom nevremenu!

Izvor: MN Press

Srbija je USPELA!



U neverovatnim uslovima, po kijametu kakav Beograd ne pamti godinama unazad, ekipa Dejana Savića još jednom je pobedila najvećeg protivnika - za trofej Svetske lige i plasman na Olimpijske igre!



Srbija - Hrvatska 12:11!



"Srbija, Srbija", kao i "Fićo, Fićo", pevale su hiljade navijača, mokre do gole kože, dok je lider "delfina" Filip Filipović 17 sekundi pre kraja izvodio odlučujući peterac.





Pogledajte 00:00 Filipović Filipović Izvor: TV Arena sport/MONDO Izvor: TV Arena sport/MONDO





Snažan udarac i kapitenov MAT odlučili su još jedan napet derbi, odigran u uslovima koji će ostati upamćeni. Ogromno nevreme pogodilo je glavni grad, potopilo SVE koji su bili na "Tašu" i učinilo da ovaj uspeh postane nezaboravan.



Iz "sto" razloga!



Bio je to jako, jako težak meč. U poslednjoj četvrtini se sa jednog gola nije video drugi, ali su "delfini" i u takvim uslovima uspeli da ostanu pribrani i da reše meč po kijametu.



Hrvati su poveli 4:1 na startu, a onda je Dušan Mandić pokrenuo "delfine" i u napadu konkretizovao poboljšanu odbranu našeg tima. Očekivano, posle serije "delfina" 5:0 (za vođstvo 6:4) Hrvati nisu stali, već su imali još energije, pa su preuzeli kontrolu rezultata.



I čuvali je do finiša.



Dušan Mandić dao je spektakularan gol iz okreta za 9:9, Filip Filipović je po oluji "ugurao" loptu u gol za 10:10, a onda je 17 sekundi pre kraja Stefan Mitrović iznudio najstrožu kaznu i omogućio kapitenu da stavi tačku na utakmicu.



Iako zbog kiše nije mogao ni dobro da vidi gol, Fića je ostao siguran i odveo je Srbiju na Olimpijske igre!



DELFINI, BRAVO!





Izvor: MN Press





ČETVRTA ČETVRTINA:



BIJAČ ŠUTIRA, MITROVIĆ BRANI, SRBIJA POBEĐUJE I IDE NA OLIMPIJSKE IGRE!



12:11 FILIPOVIĆ DAJE GOL, 17 SEKUNDI PRE KRAJA!



PETERAC ZA SRBIJU! FILIPOVIĆ ĆE PREUZETI ODGOVORNOST!



11:11 Šteta! Vukičević je izjednačio pola minuta pre kraja! Srbija ima napad za pobedu.



11:10 FILIP FILIPOVIĆ!!!! BRAVO KAPITENU! Minut i četiri sekunde pre kraja, Fića snažnim udarcem vraća prednost Srbiji!



10:10 POTOPLJENI TAŠMAJDAN APLAUDIRA FILIPOVIĆU! Kapiten "delfina" je prihvatio dodavanje sa strane i još jednom izjednačio. Još tri minuta do kraja!



- Prlainović gađa za izjednačenje, ali pravo u golmana.



9:10 Vukičević igra odličan meč u finalu. Dao je već četvrti gol. Hrvati kontrolišu rezultat u poslednjoj deonici...



9:9 DUUUUŠAAAAAAAN MAAAANDIIIIIIĆ!! GOLČINA SRPSKOG BOMBARDERA IZ OKRETA! Nije ni video gol kada je šutnio, ali je zakucao loptu u mrežu!



8:9! Aleksić je dao gol, ali je za nekoliko sekundi zakasnio! Veliko nevreme u Beogradu!



8:9 Hrvati koriste novo pravilo i na brzinu izvode prekid. Vrlić je to iskoristio i vratio prednost "barakudama".



Sudije pozivaju dvojicu igrača i govore im da ekipe ne gledaju veliki semafor, koji prestaje da radi. "Srbija, Srbija", sad se ori još jače po pljusku.



8:8 Provala oblaka na "Tašu"! Još jedan pljusak i gol Nikole Jakšića na asistenciju Filipa Filipovića!



TREĆA ČETVRTINA



7:8 Bušlje daje prvi gol i na asistenciju Garsije donosi Hrvatskoj još jednu prednost.



- Uzastopne odbrane Baneta Mitrovića. Čak tri! Takođe, blistao je u defanzivi i Mića Aleksić, čuvajući Lončara. Na drugoj strani, imaćemo igrača više, posle tajm-auta Dejana Savića.



7:7 Bravo za Vica! Iskoristio je to što ga je čuvao Šetka i iznudio peterac. Izjednačio je Mandić.



6:7 Sada su Hrvati u seriji. Loren Fatović je pogodio drugi put, da vrati prednost "barakudama".



- "Tvrd" meč, bez previše ritma na "Tašmajdanu".



6:6 Kiks "delfina". Lončar je ostao u napadu, a Mandić je nesmotreno bacio loptu na stranu i "pokrenuo" kontru gostiju. Izjednačenje...



Odlična reakcija Andrije Prlainovića - skinuo je loptu sa ruke Mare Jokovića.



- poluvreme -



DRUGA ČETVRTINA



6:5 Vukičević je fintom "bacio" Baneta Mitrovića, srpskom golmanu su ruke pale u vodu i to je gol za Hrvatsku.



6:4 MANDIIIIĆĆĆ! Sava Ranđelović je "stegao" odbranu našeg tima, a Mandić produžio seriju "delfina" - 5:0! Sudije će gledati VAR, ali nema dileme da li je lopta prešla celim prečnikom liniju.



5:4 PREOKRET! SRBIJA VODI! Andrija Prlainović postiže svoj prvi gol, za seriju našeg tima 4:0! Kreirana je za manje od šest minuta i krenula je pre svega iz čvrste odbrane.



Andrija Prlainović zarađuje drugu ličnu grešku, a Hrvati ulaze polako u problem sa realizacijom. Prečka je sada sačuvala gol "delfina"!



4:4 IZJEDNAČENJE! Improvizuju naši igrači, a Filip Filipović u komplikovanoj situaciji šutira jako!



3:4 SRBIJA JE OPET U IGRI! Iako je bila pomalo smušena reakcija pri igraču više, Stefan Mitrović smanjuje zaostatak "delfina" na samo gol.



2:4 DUŠAN MANDIĆ! Eksplozivni Kotoranin je gađao snažno iz okreta i konačno nagovestio bolju sekvencu "delfina".



Nervozno, nervozno igraju naši vaterpolisti! Na "Tašu" počinje kiša...



1:4 Još jedna, treći peterac za goste i gol Lorena Fatovića. Sve veća prednost "barakuda"...



"Ništa ne radimo kako smo se dogovorili!", povikao je Dejan Savić u pauzi. Kritikovao je odbranu na centrima, krivio je pasivni napad...



PRVA ČETVRTINA - 1:3!



- 1:3 u POSLEDNJOJ sekundi prve četvrtine, Jakšić je skrivio peterac. Kazneni udarac izveo je Maro Joković i povećao prednost Hrvata.



- 1:2! KONAČNO, GOOL! Šutirao je Ćuk, a lopta je na putu ka mreži pogodila Aleksića u glavu!



- "Vezao" je Bane Mitrović dve odlične reakcije pred golom. Baš nam je potreban gol, ali ga nema ni posle šuta Milana Aleksića.



/Beograd pokazao veličinu: Bez zvižduka himni Hrvatske!/



0:2 Šteta! Ćuk je dao gol, zatresao mrežu, ali je učinio to posle isteka vremena. U toku je bio "drugi" napad našeg tima, koji traje 20 sekundi. Naši igrači nisu se još navikli na to pravilo...



0:2 Ante Vukičević je sada precizniji. Iskoristio je peterac. Gađao je iznad glave Baneta Mitrovića.



0:1 Vukičević je šutirao, a lopta se o prečku odbila do Buljubašića. Veoma lep gol



MEČ POČINJE!



- Na "Tašmajdanu" su i bubnjari, koji daju ritam navjiačima.





Pogledajte 00:00 Bubnjari, Tašmajdan Bubnjari Izvor: MONDO/P.Vujić Izvor: MONDO/P.Vujić





Ko pobedi, plasiraće se prvi na Olimpijske igre u Tokiju i naravno, osvojiće trofej FINA takmičenja i 100.000 dolara, koliko je namenjeno finalistima.





Izvor: MONDO/P.Vujić

Naravno, ulog je i mnogo veći toga, jer je poznato koliko je rivalstvo kada se u bazenu nađu olimpijski i evropski šampion sa domaće strane i svetski prvak sa gostujuće.



U prvoj utakmici na turniru, srpska reprezentacija pobedila je u dramatičnoj završnici, golom Andrije Prlainovića posle odličnog nastupa mladog Ognjena Stojanovića, debitanta sa kapicom "delfina" na najvećim takmičenjima.



Poželimo sreću našem timu i danas!



